# Resumé

**af**

**Forslag til lov om ændring af ligningsloven og forskellige andre love (Indberetning af indtægter fra sommerhusudlejning kombineret med forhøjet bundfradrag, ophævelse af fradrag for tobaksudgifter m.v.)**

Det foreslås, at der indføres en obligatorisk indberetningsordning for sommerhusudlejningsfirmaer kombineret med, at bundgrænsen for udlejere forhøjes fra 10.000 til 20.000 kr. Forhøjelsen gælder alene ejere af sommerhuse, der anvender den obligatoriske indberetningsordning. Forslaget skal ses i lyset af regeringens bestræbelser på at begrænse sort indkomst samt at sikre, at der bliver dannet mere korrekte årsopgørelser. Forslaget indgår som en del af ”Danmark i balance i en global verden”.

Herudover foreslås afskaffelse af virksomheders fradrag for udgifter til tobak. Det gælder både fradrag for personaleudgifter til tobak og fradrag for tobaksudgifter, der er afholdt til repræsentation eller reklame.

Desuden foreslås, at fortjeneste ved salg af en ejendom, hvor fortjenesten er genanbragt i en ejendom, der eksproprieres m.v., fremover beskattes. Forslaget ændrer ikke ved, at fortjenesten for den ejendom, der eksproprieres, fortsat er skattefri.

Endvidere foreslås en mindre justering af reglerne for beskatning af fri helårsbolig med bopælspligt for ansatte med væsentlig indflydelse på egen aflønningsform, så det sikres, at ændringer af landbrugslovens regler om bopælspligt ikke utilsigtet medfører en ændret beskatning af den hidtil omfattede persongruppe.

Derudover foreslås, at for meget betalt dag-til-dag rente tilbagebetales. Videre foreslås en forenkling af ikrafttrædelsesbestemmelsen for én skattekonto.

Endelig foreslås en reparation af en bestemmelse i skattekontrolloven, som blev gennemført i forbindelse med Forårspakke 2.0 om indberetning af arbejdsmarkedsbidrag vedr. arbejdsgiveradministrerede pensionsbidrag.

*Provenu*

Samlet set skønnes lovforslaget at medføre et provenutab på ca. 1,5 mio. kr. årligt målt i varig virkning. For finansåret 2011 skønnes forslaget ikke at have provenumæssige konsekvenser, mens det skønnes at medføre et provenutab på ca. 3,5 mio. kr. for finansåret 2012. Forslaget medfører ingen økonomiske konsekvenser for kommuner og regioner.